
Az alfa-elemek kémiai fejlődése a Tejútrendszerben

A galaktikus kémiai fejlődés (GCE, galactic chemical evolution) elmélete azzal foglalkozik, hogy egy galaxisban hol és mikor keletkeztek a különböző kémiai elemek, valamint hogyan változott a rendszer összetétele időben. Erre számos különböző modell létezik már az irodalomban. Dolgozatomban erről elsőként egy irodalmi áttekintést nyújtok, ami magyar nyelven az első összefoglalónak tekinthető a témában.

Kutatómunkám során egy ilyen GCE modellt, az OMEGA+-t kíséreltem meg finomhangolni annak érdekében, hogy eredménye magyarázza a Tejútrendszer kémiai összetételét. Ehhez az APOGEE égboltfelmérő program által közölt elemgyakoriságokat használtam, amelynek célja a galaxisunk kémiai térképének elkészítése volt. Munkámban az O, Mg, Si, S, Ca, Ti elemeket vizsgáltam, amelyek ún. [image: ] -elemek, azaz nagytömegű csillagok szupernóva-robbanása előtti fúziós lépéseiben keletkeztek. Az APOGEE észleléseiben az látható, hogy a fémesség függvényében az [image: ] -elemek eloszlása két, jól elkülöníthető ágat rajzol ki. Ezek a Tejútrendszer vastag és vékony korongjának feleltethetőek meg, amelyek csillagai kinematikailag és kémiailag is különböznek egymástól.

Annak érdekében, hogy az OMEGA+ eredménye egyszerre leírja az észlelésekben tapasztalt két ágat, módosítottam a modell forráskódját úgy, hogy két, egymástól időben elkülönített gázbehullás érje a galaxist, amelyekből az első magyarázza a vastag, míg a második a vékony korong kialakulását. Ennek köszönhetően elsőként sikerült elérnem, hogy az OMEGA+ által kirajzolt görbe az [[image: ] /Fe]– [Fe/H] síkon áthaladjon mindkét korongkomponenshez tartozó ágon. Ezek után a modell bemeneti paramétereit finomhangolva el tudtam érni az észlelt kémiai mintázatot. Emellett egyéb, globális paraméterek ma észlelt értékének (pl. a csillagok össztömege) is megfelel az általam javasolt paraméterekkel futó modell, valamint a Nap kialakulásakor tapasztalható összetételt is indokolja. Összességében tehát a modell keretein belül szimulációm képes megmagyarázni a Tejútrendszer történetét.

